Document ID: 32007L0054

KOMISIJAS DIREKTĪVA 2007/54/EK
(2007. gada 29. augusts),
ar ko groza Padomes Direktīvu 76/768/EEK par kosmētikas līdzekļiem, lai tās II un III pielikumu pielāgotu tehniskajam progresam
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1976. gada 27. jūlija Direktīvu 76/768/EEK par dalībvalstu tiesību aktu tuvināšanu attiecībā uz kosmētikas līdzekļiem (1) un jo īpaši tās 8. panta 2. punktu,
apspriedusies ar Patēriņa preču zinātnisko komiteju,
tā kā:
(1)
Pēc zinātniskā pētījuma “Pastāvīgo matu krāsu lietošana un urīnpūšļa vēža risks” publicēšanas 2001. gadā Zinātniskā komiteja patērētājiem paredzēto kosmētikas līdzekļu un nepārtikas preču jautājumos, kas ar Komisijas Lēmumu 2004/210 (2) aizstāta ar Patēriņa preču zinātnisko komiteju (SCCP), secināja, ka pastāv riska iespējamība. Tā Komisijai ieteica veikt matu krāsu sastāvdaļu lietošanas kontroles pasākumus.
(2)
Patēriņa preču zinātniskā komiteja ieteica vispārēju matu krāsu sastāvdaļu drošības novērtēšanas stratēģiju, iekļaujot prasības, lai pārbaudītu matu krāsošanas produktos izmantotās vielas attiecībā uz to potenciālo genotoksicitāti/mutagenitāti.
(3)
Saskaņā ar SCCP atzinumiem Komisija kopā ar dalībvalstīm un ieinteresētajām personām vienojās par vispārēju stratēģiju, ar ko reglamentēt matu krāsu produktos izmantotās sastāvdaļas un saskaņā ar kuru ražotājiem jāiesniedz SCCP vērtējumam dokumenti ar zinātniskiem datiem par matu krāsu sastāvdaļām.
(4)
Sastāvdaļas, par ko atjaunināti drošības dokumenti nav iesniegti, kas ļautu veikt atbilstīgu riska novērtējumu, ir jāiekļauj II pielikumā.
(5)
Tomēr 4,4-diaminodifenilamīns un tā sāļi; 4-dietilamino-o-toluidīns un tā sāļi; N,N-dietil-p-fenilēndiamīns un tā sāļi; N,N-dimetil-p-fenilēndiamīns un tā sāļi un toluol-3,4-diamīns un tā sāļi patlaban III pielikuma 1. daļas sarakstā minēti kā vispārējie ieraksti ar 8. un 9. atsauces numuru. Tādēļ tie jāsvītro no III pielikuma vispārējiem ierakstiem. Tos ir lietderīgi iekļaut II pielikuma sarakstā. Tādēļ šie pielikumi ir attiecīgi jāgroza.
(6)
Tādēļ attiecīgi jāgroza Direktīva 76/768/EEK.
(7)
Šajā direktīvā paredzētie pasākumi ir saskaņā ar Kosmētikas līdzekļu pastāvīgās komitejas atzinumu,
IR PIEŅĒMUSI ŠO DIREKTĪVU.
1. pants
Direktīvas 76/768/EEK II un III pielikumu groza saskaņā ar šīs direktīvas pielikumu.
2. pants
1. Dalībvalstis vēlākais līdz 2008. gada 18. martam pieņem un publicē šīs direktīvas izpildīšanai nepieciešamos likumus, noteikumus un administratīvos aktus. Dalībvalstis tūlīt dara zināmus Komisijai minēto tiesību aktu noteikumus un minēto aktu un šīs direktīvas atbilstības tabulu.
Tās piemēro minētos noteikumus no 2008. gada 18. jūnija. Kad dalībvalstis pieņem minētos noteikumus, tajos ietver atsauci uz šo direktīvu, vai šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.
2. Dalībvalstis dara zināmus Komisijai to tiesību aktu galvenos noteikumus, ko tās pieņem jomā, uz kuru attiecas šī direktīva.
3. pants
Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
4. pants
Šī direktīva ir adresēta dalībvalstīm.
Briselē, 2007. gada 29. augustā

Labels: 7
12
3
1